Hofstukke oor Kubaanse ingenieurs ingedien | Maroela Media
Hofstukke oor Kubaanse ingenieurs ingedien
Solidariteit het Dinsdag hofstukke aan die minister van menslike nedersettings, water en sanitasie, Lindiwe Sisulu, beteken oor die invoer van Kubaanse ingenieurs. Dít nadat die organisasie twee keer uitstel gegee het om met 'n alternatiewe voorstel vir die invoer van dié ingenieurs vorendag te kom.
Die regsproses sluit in die bekendmaking van inligting, 'n interdik om die ontplooiingsproses te staak, asook 'n aansoek vir die hersiening van die regering se besluit.
Solidariteit het gesê dat hy met regstappe voortgaan, maar dat verdere gesprekke nie uitgesluit hoef te word nie.
"Ons is teleurgesteld in die minister. Daar was 'n versoek van die regering om 'n voorstel aan ons voor te lê en ons het die spertyd vir so 'n voorstel twee keer uitgestel. Afgesien daarvan dat die regering nie by die spertyd gehou het nie, het die minister ook nie op wesenlike regsvrae wat Solidariteit gestel het, geantwoord nie. Daar is belangrike inligting wat steeds van lede van die publiek weerhou word. Dit behoort nie so moeilik te wees om inligting oor die aanwending van belastinggeld te kry nie," het dr. Dirk Hermann, bestuurshoof van Solidariteit, gesê.
Solidariteit begin sy regstappe met 'n proses vir openbaarmaking van inligting. "Ons moet die geheimhouding rakende die Kubane se koms, wat hulle gaan doen, hoe die geld bestee gaan word en of die Kubaanse ingenieurs geregistreer is, verbreek," het Hermann gesê.
Solidariteit het ook 'n aansoek ingedien dat die ontplooiingsproses gestaak word hangende die hersieningsaansoek wat gaan volg.
In die hersieningsaansoek gaan Solidariteit vra om die regering se besluit om die Kubane in te voer ongeldig te verklaar. Solidariteit se aansoek berus op twee betoë. In die eerste plek word aangevoer dat die besluit om Kubane in te voer terwyl Suid-Afrikaanse vaardighede beskikbaar is, nie rasioneel is nie. Solidariteit gaan ook aanvoer dat dit onwettig is vir die Kubane om professionele ingenieurswerk te doen en af te teken omdat hulle nie aan die Suid-Afrikaanse registrasie- en akkreditasievereistes voldoen nie.
"Indien die Kubane bloot hier is om 'n mentorskaprol te speel en R64 miljoen daarvoor betaal word, sal dit die duurste mentorskapprogram in Suid-Afrika se geskiedenis wees. Indien hulle nie hier by die Ingenieursraad van Suid-Afrika (IRSA) geregistreer is nie, beteken dit ook dat hulle onder die toesig van Suid-Afrikaanse ingenieurs moet werk en dat hulle net basiese werk sal kan doen. Dit sal alles bydra tot die volkome onlogiese besluit om die Kubane in te voer," het Hermann afgesluit.
Vyf beseer toe skote in woonbuurt klap
Sterkte Solidariteit. Die hogere dame voel 'n absolute veer! Haar ego is onaantasbaar!!
Mooi so Solidariteit! Hierdie arrogante en flagrante wanpraktyke van Sisulu kan nie voortgaan nie. MK mag Kuba dalk iets "skuld", die res van Suid-Afrika skuld hul niks en hoef nie hul verouderde tegnologie te leer nie.
Dankie Solidariteit, gee hulle gas! Hulle leer ook nie; so hierdie gaan ook nie die laaste keer wees nie.
Uitstekende werk, Solidariteit. Dankie vir organisasies en mense soos julle wat nog liggies en rasioneel kan dink, en dan nog sulke aksies dryf ook. Ek slaan my hande saam oor die gebrek aan insig en logika by die minister en die regering, en dat hulle kan dink daar is niks mee fout nie. Skande.
Goeie werk solidariteit maar daardie geld is klaar oorbetaal en onthou die kaders gaan nie hulle "kommisie" terug betaal nie.